REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/9-25

29. januar 2025. godine

B e o g r a d

Z A P I S N I K

11. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 28. JANUARA 2025. GODINE

Sednica je počela u 11,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žika Gojković, Dejan Bulatović, Ivana Stamatović, Radoslav Milojičić, Milija Miletić, Dijana Radović, Jožef Tobiaš, Slobodan Ilić i Zoran Sandić.

Sednici je prisustvovao zamenik člana Odbora: Sanela Strainović (zamenik Dragana Jovanovića).

Sednici nisu prisustvovali članovi Odbora: Goran Petković, prof. dr Branimir Nestorović, Dušan Nikezić, dr Ana Oreg i Miroslav Aleksić, kao ni njihovi zamenici.

Sednici je prisustvovao i narodni poslanik Risto Kostov, koji nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Livija Pavićević, državni sekretar i Nenad Katanić, pomoćnik ministra Sektora za poljoprivrednu politiku.

Predsednik Odbora je predložio spajanje rasprave od prve do treće tačke Dnevnog reda sednice Odbora. Odbor je jednoglasno (10 za) prihvatio ovaj predlog.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor većinom glasova (10 za, 1 uzdržan) usvojio sledeći:

D n e v n i r e d

1. Razmatranje Predloga zakona o potvrđivanju Amandmana na Međunarodni sporazum o šećeru, koji je podnela Vlada (broj 011-3208/24 od 25. decembra 2024. godine);
2. Razmatranje Predloga zakona o dopuni Zakona o poljoprivedi i ruralnom razvoju, koji je podnela Vlada (broj 011-3217/24 od 27. decembra 2024. godine);
3. Stanje u poljoprivredi.

Pre početka rasprave o tačkama dnevnog reda, usvojeni su zapisnici devete i desete sednice Odbora, koje je održane 15. novembra i 17. decembra 2024. godine, u tekstu u kome su i predložene. Zapisnik devete sednice je usvojen većinom glasova (9 za, 1 uzdržan), a zapisnik desete sednice je usvojen većinom glasova (10 za, 1 uzdržan).

Prva do treće tačke dnevnog reda – Razmatranje Predloga zakona o potvrđivanju Amandmana na Međunarodni sporazum o šećeru, koji je podnela Vlada; Razmatranje Predloga zakona o dopuni Zakona o poljoprivedi i ruralnom razvoju, koji je podnela Vlada i Stanje u poljoprivredi.

Livija Pavićević, državni sekretar, je rekla da je Međunarodna organizacija za šećer jedinstveno međuvladino telo posvećeno poboljšanju uslova na svetskom tržištu šećera kroz debate, analize, specijalne studije, transparentne statistike, seminare, konferencije i obuke, dok je sedište organizacije u Londonu. Prema podacima iz 2020. godine članice Međunarodne organizacije za šećer predstavljaju 87% svetske proizvodnje šećera, 67% svetske potrošnje šećera, 92% svetskog izvoza i 40% svetskog uvoza šećera. Organizacija je osnovana Međunarodnim sporazumom o šećeru usvojenim 20. marta 1992. godine u Ženevi prihvaćenim od Republike Srbije Zakonom o potvrđivanju Međunarodnog sporazuma o šećeru od 18. januara 2002. godine. Još od 2015. godine se vodi diskusija na temu strukturnih reformi organizacije. Tokom 2018. godine od strane Evropske komisije odnosno Generalnog direktorata za poljoprivredu i ruralni razvoj stiglo je obaveštenje da je Evropska unija inicirala izmenu Međunarodnog sporazuma o šećeru u cilju povećanja transparentnosti rada ove organizacije sa posebnim akcentom na član 25. koji se odnosi na distribuciju glasačkih prava, pa samim tim i na visinu doprinosa članica ove organizacije. Republika Srbija je podržala ovaj predlog, a potom su usledili predlozi i drugih država članica za izmenu čl. 1,23,32,33. i 34. Sporazuma dostavljeni Međunarodnom savetu za šećer kao najvišem organu organizacije, koji je usvojio konačni tekst predloga. Savet Međunarodne organizacije za šećer na zasedanju održanom 26. novembra je predložio državama članicama amandmane i ostavio rok članicama da do 30. juna 2023. godine deponuju instrumente ratifikacija amandmana. Imajući u vidu da je Zakon o potvrđivanju Međunarodnog sporazuma o šećeru usvojen 18. januara 2002. godine, neophodno je ratifikovati, odnosno potvrditi njegove izmene. Ministarstvo poljoprivrede, šumarstva i vodoprivrede redovno izmiruje kontribuciju po osnovu članstva u ovoj organizaciji. Za donošenje ovog Zakona kao i za realizaciju izmenjenog Međunarodnog sporazuma o šećeru nisu potrebna dodatna sredstva u 2025. godini iz budžeta Republike Srbije.

U diskusiji su učestvovali narodni poslanici: Marijan Rističević, Slobodan Ilić, Dejan Bulatović, Žika Gojković, Ivana Stamatović, Milija Miletić i Jožef Tobijaš.

Odbor je jednoglasno (­­­10 za), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Amandmana na Međunarodni sporazum o šećeru.

Za izvestioca Odbora na sednici Narodne skupštine određen je Marijan Rističević, predsednik Odbora.

Odbor je jednoglasno (­­­10 za), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o dopuni Zakona o poljoprivredi i ruralnom razvoju, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Odbor je jednoglasno (10 za) doneo sledeći:

 Z a k lj u č a k

Odbor preporučuje Ministarstvu poljoprivrede, šumarstva i vodoprivrede da se prilikom donošenja uredbi i pravilnika koji se tiču faktičkog korišćenja poljoprivrednog zemljišta, a u vezi Predloga zakona o dopuni Zakona o poljoprivredi i ruralnom razvoju, vodi računa o usklađenosti sa važećim zakonskim propisima kako ne bi došlo do neželjenih sporova.

Pošto drugih pitanja i predloga nije bilo, sednica je zaključena u 12,00 časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 SEKRETAR PREDSEDNIK

 Danka Jevtović Marijan Rističević